Lehotský, Tomáš, poslanec NR SR (2022-02-02):
Ďakujem veľmi pekne. Takže ako som sľúbil, trošku podrobnejšie uvediem a vysvetlím predkladaný zákon. Spomínal som tri hlavné zmeny. Tá prvá je asi najzásadnejšia zmena. Spomínal som, že ide o zmenu kvalifikačného momentu trestného, trestného činu. Súvisí to s doterajšou aplikačnou praxou, kedy pri platnosti dnešného Trestného zákona sa sadzba za daný trestný čin stanovovala na základe rozsahu škody, ktorý bol spôsobený trestným činom machinácie o verejnom obstarávaní. To sa však ukazuje ako veľmi problematická vec v praxi, keď od mnohých vyšetrovateľov, prokurátorov počúvame, že takéto stanovenie škody je v zásade nemožné. Častokrát sa rozprávame o zákazkách, ktoré sú staré niekoľko rokov. Stanovovať a zisťovať ceny, ktoré platili pred štyrmi-piatimi rokmi, je veľmi problematické. Častokrát sa rozprávame o tom, že sú to zákazky, ktoré sú milión, desiatky miliónov vo výške, v hodnote, ktoré má, ktoré majú množstvo rôznych drobných položiek. Posudzovanie v takomto prípade a stanovovanie v takomto prípade týchto škôd je naozaj veľmi náročné až hraničiace s nemožnosťou. To znamená, že zákon prináša to, aby sa, aby vznikol jeden objektívny ukazovateľ, a to teda hodnota verejného obstarávania, ktorý je nespochybniteľný, a buď vychádza zo zmluvnej ceny, ktorá bola dohodnutá v rámci verejného obstarávania, ak ešte k tomuto kroku nedošlo, tak môže vychádzať z PHZ-ky, predpokladanej hodnoty zákazky, ktorá je stanovená v každom verejnom obstarávaní. Ak, samozrejme, by nedošlo ani k takémuto prípadu, tak potom na rad prichádza znalecký posudok. Čiže táto možnosť je nejakým spôsobom zachovaná, ale vytvára sa tak objektívna, objektívna hodnota, o ktorú sa každý vyšetrovateľ dokáže oprieť. Je za tým vlastne aj filozofia, ktorá hovorí o tom, že verejné obstarávanie, jeho účelom je teda narábanie s verejnými prostriedkami a uspokojovanie verejných potrieb a v momente, kedy tieto potreby nie sú uspokojené, alebo teda sú ohrozené, dochádza, dochádza k stratám. A, samozrejme, čím je to verejné obstarávanie väčšie, s vyššou hodnotou, tým je ohrozená, ohrozené vyššie uspokojovanie verejných potrieb, takže toto je prvá základná vec, ktorú tento zákon prináša. Ešte treba povedať, že samotný trestný čin, jeho podstata sa nemení. To znamená, že my sa nerozprávame o tom, že za akékoľvek porušenie zákona o verejnom obstarávaní pôjde dotyčný sedieť do väzenia. To určite nie. Trestný čin machinácie vo verejnom obstarávaní zostáva nemenný, to znamená, že musí ísť o dokázanie úmyslu buď sa obohatiť, alebo poškodiť nejakého účastníka verejného obstarávania, alebo zvýhodniť nejakého účastníka verejného obstarávania, takže toto zao... toto zostáva. Druhou vecou, ktorú tento návrh zákona mení, je odstránenie, pre zjednodušenie, korupcie, korupčného správania, úplatkárstva v rámci, v rámci teda trestného činu machinácie vo verejnom obstarávaní. Je to z dôvodu, že takýto trestný čin je v zásade považovaný alebo mal by byť považovaný za všeobecné korupčné správanie. To, že je zaradený do machinácií verejného obstarávania, spôsobuje to, že sa nedajú použiť určité procesné úkony, ktoré pomáhajú objasňovať trestné činy. Napríklad nie je možné využiť agenta provokatéra. Rovnako tieto prípady nespadajú pod špecializovanú prokuratúru. Vynechaním tohto trestného činu, alebo teda tohto konania z trestného činu machinácií vo verejnom obstarávaní sa stane to, že automaticky bude toto, takéto chovanie, takéto konanie považované za, za všeobecný, za všeobecný korupč... za všeobecnú korupčnú činnosť, a tak budú môcť byť využité všetky tieto procesné úkony. To znamená, že opäť to zlepší vykonateľnosť a dolapenie prípadných páchateľov. Tretia vec, ktorú teda zákon zatiaľ nepoznal, sú to, je to doplnenie trestného činu či nový trestný čin v rámci machinácie verejného obstarávania, alebo teda verejných dražieb v prípade, ak sú tieto nie súčasťou, alebo nepokrýva ich zákon o verejnom obstarávaní. To znamená, že ide o, samozrejme, nižšie zákazky a zvyčajne, samozrejme, ponuky, ktoré si nechávajú vypracovať mestá, obce. Tieto sa opäť zahrnú pod tento trestný čin pre zvýšenie ochrany. Pri týchto trestných činoch však nebudeme hovoriť o kvalifikačnom momente rozsahu celej zákazky, ale tento trestný čin zostane na úrovni škody, ktorá bude spôsobená, lebo je to v tej logike, teda že ide o oveľa, oveľa nižšie sumy aj o jednoduchšie prípady. Takže toľko k zákonu. Ďakujem veľmi pekne, žiadam o podporu.